19.12.2022
SK
Úradný vestník Európskej únie
L 323/7
V indexe digitálnej ekonomiky a spoločnosti (ďalej len „DESI“) uverejnenej Komisiou za rok 2021 sa uvádza, že podniky Únie, najmä malé a stredné podniky (ďalej len „MSP“), mali problémy nájsť odborníkov v oblasti informačných a komunikačných technológií (ďalej len „IKT“) v dostatočnom počte už pred pandémiou ochorenia COVID-19.
Digitálna odborná príprava a vzdelávanie by preto mali podporovať všetky opatrenia zamerané na zabezpečenie toho, aby bola pracovná sila vybavená potrebnými súčasnými a budúcimi zručnosťami, ktoré podporujú mobilizáciu a motiváciu všetkých príslušných zainteresovaných strán, aby sa maximalizoval vplyv investícií do zlepšovania existujúcich zručností (zvyšovanie úrovne zručností) a do získavania nových zručností (rekvalifikácia), ako aj do celoživotného vzdelávania ekonomicky aktívneho obyvateľstva, s cieľom zaistiť, aby sa v plnej miere využili príležitosti, ktoré prináša digitalizácia priemyslu a služieb.
Mala by sa podporovať aj odborná príprava v digitálnej oblasti poskytovaná zamestnávateľmi vo forme učenia sa praxou.
Vzdelávanie a odborná príprava prinesú aj konkrétne kariérne stimuly s cieľom odstrániť rozdiely v oblasti príležitostí medzi ženami a mužmi a v oblasti zaobchádzania so ženami a mužmi a týmto rozdielom zabrániť.
(13)
Udržateľná digitálna infraštruktúra na zabezpečenie pripojiteľnosti, mikroelektronika a schopnosť spracúvať veľké dáta sú kritickými faktormi, ktoré umožňujú využívanie výhod digitalizácie, ďalší technologický vývoj a vedúce postavenie Únie v digitálnej oblasti.
V súlade s oznámením Komisie z 30. júna 2021 s názvom Dlhodobá vízia pre vidiecke oblasti EÚ: za silnejšie, prepojené, odolné a prosperujúce vidiecke oblasti do roku 2040 je potrebná spoľahlivá, rýchla a bezpečná pripojiteľnosť pre všetkých a všade v Únii, a to aj vo vidieckych a vzdialených oblastiach, ako sú ostrovy, horské a riedko osídlené regióny, ako aj najvzdialenejšie regióny.
Spoločenské potreby v súvislosti so zbližovaním šírky pásma nahrávania a sťahovania neustále rastú.
Do roku 2030 by mali byť siete s gigabitovými rýchlosťami dostupné pre všetkých, ktorí takúto kapacitu potrebujú alebo chcú.
Všetci koncoví používatelia v Únii by mali mať možnosť využívať gigabitové služby poskytované sieťami na pevnom mieste zavedenými až po koncový bod siete.
Okrem toho by všetky obývané oblasti mali byť pokryté bezdrôtovou vysokorýchlostnou sieťou novej generácie s výkonnosťou zodpovedajúcou aspoň 5G.
Všetci účastníci trhu, ktorí majú prospech z digitálnej transformácie, by mali prevziať svoju sociálnu zodpovednosť a spravodlivo a primerane prispievať k verejným statkom, službám a infraštruktúram v prospech všetkých občanov v Únii.
(14)
Technologická neutralita, ktorá je stanovená v článku 3 ods.
4 písm.
c) smernice Európskeho parlamentu a Rady (EÚ) 2018/1972 (12) je zásada, ktorou by sa mali riadiť únijné a vnútroštátne politiky, aby infraštruktúra pre digitálnu pripojiteľnosť s najvyššou výkonnosťou, odolnosťou, bezpečnosťou a udržateľnosťou prosperovala.
Preto by sa so všetkými technológiami a prenosovými systémami, ktoré sú schopné prispieť k dosiahnutiu gigabitového pripojenia, vrátane súčasného a budúceho pokroku v oblasti optických vlákien, satelitov, 5G alebo akéhokoľvek iného budúceho ekosystému a Wi-Fi novej generácie, malo zaobchádzať rovnako, ak majú rovnocennú výkonnosť siete.
(15)
Polovodiče sú už teraz rozhodujúce pre väčšinu kľúčových strategických hodnotových reťazcov a očakáva sa, že v budúcnosti po nich bude ešte väčší dopyt ako v súčasnosti, a to najmä v najinovatívnejších technologických oblastiach.
Keďže sú pre digitálne hospodárstvo kľúčové, polovodiče sú tiež kritickými faktormi, ktoré umožňujú prechod na udržateľnosť, čím tiež prispievajú k dosahovaniu cieľov Európskej zelenej dohody.
Polovodiče s nízkou energetickou stopou tiež prispievajú k postaveniu Únie ako lídra v oblasti udržateľných digitálnych technológií.
Cieľom by malo byť posilnenie odolnosti hodnotového reťazca a výrobnej kapacity polovodičov (vrátane materiálu, vybavenia, dizajnu, výroby, spracovania a balenia), okrem iného budovaním rozsiahlej inovačnej infraštruktúry v súlade s právom Únie týkajúcim sa environmentálnej udržateľnosti.
Napríklad kvantová kapacita a polovodiče s nízkym príkonom sú kritickými faktormi, ktoré umožňujú dosiahnuť klimatickú neutralitu vysoko bezpečných okrajových uzlov, ktoré zaručujú prístup k dátovým službám s malým oneskorením bez ohľadu na polohu používateľa.
(16)
Súčasné a budúce technológie nielen že umožňujú vznik nových produktov, nových výrobných procesov a nových obchodných modelov na základe spravodlivej a bezpečnej výmeny údajov v dátovom hospodárstve, ale budú aj ich jadrom, pričom sa zabezpečí účinná ochrana súkromia a osobných údajov.
Transformácia podnikov závisí od ich schopnosti osvojiť si nové digitálne technológie rýchlo a ucelene vrátane priemyselných ekosystémov a ekosystémov služieb, ktoré v tomto smere v súčasnosti zaostávajú.
Táto transformácia je obzvlášť dôležitá pre MSP, ktoré naďalej čelia výzvam pri zavádzaní digitálnych riešení.
(12) Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v.
EÚ L 321, 17.12.2018, s. 36).